CELEX: 32017D2334
Language: sl
Date: 2017-12-14 00:00:00
Title: Izvedbeni sklep Komisije (EU) 2017/2334 z dne 14. decembra 2017 o odlogu datuma izteka odobritve kreozota za uporabo v biocidnih proizvodih 8. vrste proizvodov (Besedilo velja za EGP. )

15.12.2017   
            
            
               SL
            
            
               Uradni list Evropske unije
            
            
               L 333/64
            
         IZVEDBENI SKLEP KOMISIJE (EU) 2017/2334
   z dne 14. decembra 2017
   o odlogu datuma izteka odobritve kreozota za uporabo v biocidnih proizvodih 8. vrste proizvodov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 14(5) Uredbe,
   po posvetovanju s Stalnim odborom za biocidne pripravke,
   ob upoštevanju naslednjega:
   
               (1)
            
            
               Aktivna snov kreozot je bila vključena v Prilogo I k Direktivi 98/8/ES Evropskega parlamenta in Sveta (2) za uporabo v biocidnih proizvodih 8. vrste proizvodov in se zato v skladu s členom 86 Uredbe (EU) št. 528/2012 šteje za odobreno v skladu z navedeno uredbo ob upoštevanju specifikacij in pogojev iz Priloge I k navedeni direktivi.
            
         
               (2)
            
            
               Odobritev kreozota poteče 30. aprila 2018. V skladu s členom 13(1) Uredbe (EU) št. 528/2012 je bila 27. oktobra 2016 vložena vloga za podaljšanje odobritve te aktivne snovi.
            
         
               (3)
            
            
               Združeno kraljestvo je 14. julija 2017 službe Komisije kot pristojni ocenjevalni organ obvestil, da je potrebna popolna ocena. V skladu s členom 14(2) Uredbe (EU) št. 528/2012 je omogočeno 365-dnevno obdobje za izvedbo popolne ocene. Med to oceno lahko pristojni ocenjevalni organ v skladu s členom 8(2) navedene uredbe po potrebi od vlagatelja zahteva, da predloži dovolj podatkov za izvedbo ocene. V takem primeru se 365-dnevno obdobje prekine za obdobje, ki skupno ne presega 180 dni, razen če je to upravičeno zaradi narave zahtevanih podatkov ali izrednih okoliščin.
            
         
               (4)
            
            
               Evropska agencija za kemikalije (v nadaljnjem besedilu: Agencija) v 270 dneh po prejemu priporočil pristojnega ocenjevalnega organa v skladu s členom 14(3) navedene uredbe pripravi in Komisiji predloži mnenje o podaljšanju odobritve aktivne snovi.
            
         
               (5)
            
            
               Poleg tega je kreozot razvrščen kot rakotvorna snov kategorije 1B in izpolnjuje merila za obstojno, bioakumulativno in strupeno snov (snov PBT) ali zelo obstojno in zelo bioakumulativno snov (snov vPvB) (PBT ali vPvB) v skladu s Prilogo XIII k Uredbi (ES) št. 1907/2006 Evropskega parlamenta in Sveta (3) ter izpolnjuje merila za izključitev iz točk (a) in (e) člena 5(1) Uredbe (EU) št. 528/2012. Zato bo potrebno nadaljnje preverjanje za opredelitev, ali je izpolnjen vsaj eden od pogojev iz prvega pododstavka člena 5(2) navedene uredbe in ali je zato mogoče podaljšati odobritev kreozota.
            
         
               (6)
            
            
               Zato bo iz razlogov, na katere vlagatelj nima vpliva, odobritev kreozota verjetno potekla pred sprejetjem odločitve o njenem podaljšanju. Zato je primerno datum izteka odobritve kreozota odložiti za obdobje, ki je potrebno, da se omogoči preverjanje vloge. Glede na obdobja, ki so bila na voljo pristojnemu ocenjevalnemu organu za oceno ter Agenciji za pripravo in predložitev mnenja, ter glede na potrebno obdobje za odločitev, ali je izpolnjen vsaj eden od pogojev iz prvega pododstavka člena 5(2) navedene uredbe in ali je zato mogoče podaljšati odobritev kreozota, je primerno datum izteka odobritve kreozota odložiti do 31. oktobra 2020.
            
         
               (7)
            
            
               Z izjemo datuma izteka odobritve bi moral kreozot ostati odobren v skladu s specifikacijami in pogoji, navedenimi v Prilogi I k Direktivi 98/8/ES –
            
         SPREJELA NASLEDNJI SKLEP:
   Člen 1
   Datuma izteka odobritve kreozota za uporabo v biocidnih proizvodih 8. vrste proizvodov se odloži do 31. oktobra 2020.
   Člen 2
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 14. decembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 167, 27.6.2012, str. 1.
   
      (2)  Direktiva 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (UL L 123, 24.4.1998, str. 1).
   
      (3)  Uredba (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).